ET Euroopa Liidu Teataja C 113/75

4. märtsil 2010 esitatud hagi — Suurbritannia ja Põhja-Iiri Ühendkuningriik versus Euroopa Komisjon

(Kohtuasi T-115/10)

2010/C 113/109

Kohtumenetluse keel: inglise

Pooled

Hageja: Suurbritannia ja Põhja-Iiri Ühendkuningriik (esindajad: S. Ossowski, keda abistavad QC D. Wyatt ja barrister M. Wood)

Kostja: Euroopa Komisjon

Hageja nõuded

— Tühistada komisjoni 22. detsembri 2009. aasta otsus 2010/45/EL, millega võetakse vastavalt nõukogu direktiivile 92/43/EMÜ (1) (elupaikade direktiiv) vastu Vahemere biogeograafilises piirkonnas asuvate ühenduse tähtsusega alade kolmas ajakohastatud loetelu (2) osas, milles sellega kantakse ala Estrecho Oriental ühenduse tähtsusega alade loetellu koodiga ES6120032;

— mõista kohtukulud välja

Väited ja peamised argumendid

Kõnesoleva hagiga seab hageja küsimuse alla komisjoni otsuse 2010/45/EL (teatavaks tehtud numbri K(2009) 10406 all) kehtivuse osas, milles sellega kantakse ala Estrecho Oriental ühenduse tähtsusega alade loetellu, ja taotleb ala Estrecho Oriental ühenduse tähtsusega alade loetellu kandmise tühistamist.

Hageja esitab oma nõuete põhjenduseks järgmised väited.

Esiteks väidab hageja, et vaidlustatud otsust vastu võttes rikuti direktiivi 92/43/EMÜ, st Hispaania ala Estrecho Oriental ühenduse tähtsusega alade loetellu kandmine oli direktiiviga vastuolus, sest:

— märkimisväärne osa sellest alast asub briti Gibraltari territoriaalvetes (British Gibraltar Territorial Waters, edaspidi „BGTW”), mis on reaalselt pigem Ühendkuningriigi kui Hispaania kontrolli all;

— see langeb täielikult kokku olemasoleva ühenduse tähtsusega alaga UK Southern Water of Gibraltar.

Teiseks väidab hageja, et vaidlustatud otsust vastu võttes rikuti õiguskindluse põhimõtet, sest ala Estrecho Oriental ühenduse tähtsusega alade loetellu kandmine tähendab seda, et Hispaaniale pannakse direktiivi 92/43/EMÜ alusel kohustused niisuguse olemasoleva ühenduse tähtsusega ala osas, mille suhtes Gibraltari valitsusel lasuvad direktiivi alusel samasugused kohustused. Selle tagajärg on, et määratletakse või siis seatakse küsimuse alla Gibraltari valitsuse pädevus rakendada direktiivi ühenduse tähtsusega alal Southern Waters of Gibraltar ja jõustada Gibraltari õigusnorme BGTW-s, mis loob õiguskindlusetust nii Gibraltari valitsuse kui ka Euroopa Liidu kodanike jaoks.

Kolmandaks väidab hageja, et vaidlustatud otsust vastu võttes rikuti proportsionaalsuse põhimõtet, sest Hispaania ala Estrecho Oriental ühenduse tähtsusega alade loetellu kandmine nii, et see hõlmab ka kogu ühenduse tähtsusega ala UK Southern Waters of Gibraltar ja muid BGTW alasid, ei ole sobiv ega vajalik, et saavutada direktiiviga 92/43/EMÜ taotletavaid keskkonnaeesmärke.

Viimaks väidab hageja, et ala Estrecho Oriental ühenduse tähtsusega alade loetellu kandmine, mis on käesoleva hagiga vaidlustatud, tuleb tervikuna tühistada, sest loetellu kandmise osaline tühistamine muudaks selle sisu; see omakorda tähendaks, et Üldkohus muudab loetelu, et ühenduse tähtsusega ala keskpunkt ja pindala tuleks uuesti välja arvutada ning et tuleks teostada keskkonnamõjude hinnang, et selgitada välja, kas ala ülejäänud osa täidab tingimused ühenduse tähtsusega alana kvalifitseerimiseks.

(1) Nõukogu direktiiv 92/43/EMÜ, 21. mai 1992, looduslike elupaikade ning loodusliku loomastiku ja taimestiku kaitse kohta (EÜT 1992 L 206, lk 7; ELT eriväljaanne 15/11, lk 102).

(2) ELT L 30, lk 322.